**Kære forældre,**

De fleste af jer kender til os fra vuggestuen, men meget er anderledes, når man starter i vores udflytterbørnehave Slottet, så vi håber, at I med denne folder får svar på nogle af de mange spørgsmål, der sikkert dukker op, når jeres barn starter i børnehave. Her er en gennemgang af rutiner, praktiske oplysninger og lidt om hverdagen.

**Lidt historie**

Vores udflytterbørnehave Slottet blev oprettet i oktober 2009 og dermed blev Artillerivejens Vuggestue til en integreret institution med en vuggestue-afdeling med 44 børn og en børnehaveafdeling med 62 børn. På den måde blev et længe næret ønske opfyldt, om at få lov til at beholde vores børn, når de nåede børnehavealderen.

 I Fredensborg har vi til huse i en stor herskabsvilla, og da vi tilmed har adresse på Slotsgade, lige som det rigtige slot, blev vi hurtigt enige om at Slottet er et passende navn til vores børnehave**.**

Indtil nu har vi haft opsamling i Drechselsgade , men da det er i den bygning, hvor den nye skole på Bryggen skal opføres , skal opsamlingen på et tidspunkt flytte til vuggestuen. Vi glæder os til at blive samlet under samme tag, så vi kan få en tættere kontakt mellem vuggestue og børnehave.

Vi deler huset med en anden udflytterbørnehave, som hedder Riiset. De bor på første sal, mens vi har til huse i stueetagen. Kælderetagen deler vi også, og her har vi køkken, garderober, depoter og vaskerum. Til ejendommen hører der en meget stor park og et lille stykke skov tæt på Fredensborg Slot. Noget af udearealet er opdelt, så vi og Riiset har hver vores areal med legeplads, bålplads, værksted og friplads til at lege på. Noget af arealet, blandt andet skoven, er fællesareal.

**Hvad er en udflytterbørnehave?**

En udflytterbørnehave er en helt almindelig børnehave, hvor børnene kører samlet ud og hjem hver dag i bus. Vi laver alt det, andre børnehaver også gør, men vi er meget flittige med at gøre brug af vores udendørsomgivelser året rundt, og bliver ikke forskrækkede over en regnbyge.

Et forhold, der er anderledes ved en udflytterbørnehave er, at børnene skal være der til tiden om morgenen. Og det skal de, fordi bussen kører præcist klokken 8.30. Når man ikke bussen, er der ikke mulighed for pasning den dag, medmindre man selv kører op til børnehaven og afleverer ens barn.

Et andet forhold, der er anderledes i en udflytterbørnehave, er kontakten mellem personale og forældre. Institutionen ligger længere væk, og man har, som forældre, ikke den daglige gang i børnehaven. Derfor kan man som forældre føle, at man kan have svært ved at følge med i sit barns børnehaveliv, og kontakten mellem forældre og personale kan opleves sporadisk og sværere at etablere. Vi er meget opmærksomme på dette forhold og tager i den daglige praksis højde for det i vores kommunikation med jer. Hvordan uddybes under punktet om forældresamarbejde.

**Busturen**

Busturen tager ca. 50 minutter afhængig af trafikken og vejret. Længden af busturen oplever vi som en uproblematisk ting for børnene. Der er altid masser at kigge på udenfor ruderne og børnene har forskellige pejlemærker på vejen, som hjælper dem med at give en fornemmelse for, hvor langt vi er kommet. På vejen op til børnehaven er der for det meste en meget afslappet stemning. Nogle af børnene tager en lille morgenlur og andre sidder og småsnakker. Nogle gange hører vi musik eller historier i bussen. De voksne holder morgenmøde i bussen og fordeler diverse opgaver og planlægger dagen. Når vi nærmer os børnehaven tager en voksen mikrofonen og fortæller, hvad børnene kan forvente der skal ske i dag, så de allerede i bussen, forbereder sig lidt på dagen.

På hjemturen om eftermiddagen kan det meget vel ske, at en stor del af børnene tager sig en lille lur og under alle omstændigheder sidder børnene og slapper af oven på dagens aktiviteter. Hjemme igen bliver en del børn hentet ved bussen, mens de børn, der bliver hentet senere, går med ind i opsamlingen.

**Busvenner**

Udover faste pladser har børnene en busven, som er det barn, de sidder ved siden af i bussen. Der er ingen diskussioner om hvem, der skal sidde ved siden af hvem og hvor, og det er en stor lettelse for børnene, at de ikke skal forholde sig til disse ting hver dag. Det er også med til at mindske virvaret med at få 62 børn på plads. Der hænger en seddel i opsamlingen, med en oversigt over busvenner og jeres barns placering i bussen. Vi tjekker løbende op på busvenner og tjekker om det fungerer mellem dem, der sidder sammen. Opstår der en konflikt og har vi en fornemmelse af at konflikten er vedvarende, tager vi naturligvis højde for det og kan i sidste ende beslutte at flytte børnene fra hinanden.

**Afgang og hjemkomst med bussen fra Slottets opsamling**

Bussen kører præcis kl. 8.30 og børnene skal være her **senest** kl. 8.15. På det tidspunkt begynder vi at gå op i bussen, så vi kan komme af sted på en rolig og rar måde.

Kl. 8.25 lukkes dørene, så der er tid og ro til at vi kan tjekke børnenes seler og så vi kan få talt alle børn, så vi er helt sikre på, hvem og hvor mange vi har med. Kl. 8.28 åbnes dørene én enkelt gang, hvis der alligevel er en enkelt, der ikke er mødt til tiden. Denne procedurer er allersidste chance for at komme med, og er ikke en mulighed, der kan benyttes som fast daglig afleveringstidspunkt.

Mandag-torsdag er vi hjemme igen kl.16.00 og fredag kl.15.00.

Før afgang om morgenen, er vi i opsamlingen med de børn, der afleveres tidligt og efter hjemkomst med dem, der ikke bliver hentet ved bussen.

Som regel holder vi hjemkomst-tiderne, men selvfølgelig kan vi blive forsinket i trafikken. Hvis vi kan se, at vi bliver mere end et kvarter forsinket, kontakter vi jer via sms, hvor vi så vidt muligt, giver et bud på forventet hjemkomsttid.

**Afgang med bussen**

Det er personalets og forældrenes opgave at gøre afleveringen og busafgangen til en naturlig og nede-på-jorden situation, som ikke er noget mere specielt end at blive afleveret i en ’stationær’ institution. Samtidigt er af- og påstigning af bussen et tidspunkt på dagen, som kræver at alle overholder aftaler og spilleregler, da det selvsagt er et stort projekt at få børnene ind og ud af bussen, på en god og rolig måde. I døren til bussen står en personale og krydser af efterhånden som børnene går ind, og børnene er først afleveret, og dermed vores ansvar, når det er gjort. De børn der er afleveret tidligere er selvklart vores ansvar at få sikkert ud til bussen. Oppe i bussen står der personale parat til at hjælpe børnene på plads, hjælpe med at spænde sikkerhedsselen og trøste, hvis der er et barn, der er lidt trist over afskeden. Børnene har faste pladser, hvilket er med til at give tryghed og helt praktisk er med til at lette påstigning af bussen, når alle ved hvor de skal sætte sig. Børn og forældre siger farvel før barnet afleveres til personalet og går op i bussen, og forældre har ingen adgang til bussen. Børnene lærer hurtigt, at det er sådan vi siger farvel.

**Legetøj**

Børnene skal ikke have legetøj med hver dag. Vi har efter et par år erfaret, at det skaber meget forvirring blandt børn og personale under selve busturen. I stedet har vi indført en legetøjsdag, som er hver fredag. Legetøjet skal lægges i Ikea-posen, som er at finde ved bussen, så får børnene det, når vi kommer op på Slottet. Legetøjet skal altså ikke med ind i bussen !

**Afhentning**

Hvis andre end forældrene henter børnene, skal der gives besked om det. Enten kan I sende en sms eller sige det til krydseren om morgenen, som noterer det.

Når barnet bliver hentet, skal man som forældre eller som de andre voksne der afhenter, sørge for, at personalet ved at barnet er afhentet. Vi skal være helt, helt sikre på at barnet er hentet og afleveret til de rette, og der er mange børn at holde øje med, når vi kommer hjem med bussen. Så hjælp os, ved aldrig at gå uden I er helt sikre på personalet har set det.

**Tøj**

Personalet har en stor opgave med at holde styr på børnenes tøj, og vi bruger dagligt tid på at finde tøj og genforene det med ejermanden. Vi forstår godt det kan være ærgerligt, at børnenes tøj ikke kommer med hjem eller bliver væk. I kan være med til at gøre arbejdet med tøjet mere overskueligt og mindre tidskrævende for personalet ved at følge vores råd.

**Navn på tøj**

Det er **meget** vigtigt, at der er navn i alt børnenes tøj. Børnene kommer nemt til at lægge tøjet alle mulige steder både ude og inde, så det er umuligt at huske hvilket tøj, der hører til hvilket barn.

**Overtøj/sko/støvler**

Det er en god ide at tænke i tøj, som børnene selv let kan få af og på. Fx er velcrolukninger lettere for børn end snørebånd, lynlåse lettere end knapper og luffer er lettere end fingervanter. Dette er ikke for at lette personalet, den altovervejende grund er pædagogisk. Det er i dén grad med til at styrke børnenes lyst til at ’kunne selv’, når de rent faktisk kan klare det selv.

**Skiftetøj**

Vedrørende skiftetøj gælder det, at for meget og for lidt er lige galt. For meget er med til at gøre garderoberne uoverskuelige og for lidt er selvfølgelig et problem. Vi anbefaler, at der altid er to sæt fra yderst til inderst. Vi tager det snavsede tøj med hjem, med vi må bede jer om selv at holde øje med,om der skal noget nyt med tilbage.

**Uidentificeret tøj**

Vi tager det overskydende tøj med hjem og lægger det i glemmekasserne i opsamlingen. Uidentificeret og uafhentet tøj bliver én gang om måneden sorteret og bliver lagt til side som skiftetøj. Tjek om der er noget I kender og kig også i den blå Ikea-pose, når vi kommer hjem.

**Ekstra tøj**

Skiftetøj eller ekstra tøj, vanter og lignende, skal i en pose med navn på og lægges i den blå Ikea-pose, som altid er at finde ved bussen. Forældrene skriver en besked herom i kontaktbogen og afleverer denne til personalet. Så ved vi, at vi skal huske at tage poserne med ind i garderoben.

**Velegnet udflytterbeklædning**

Regntøj (gerne to sæt)

Gummistøvler

Hjemmesko

Termostøvler til vinterbrug er rigtig gode, da de er vandtætte og lette at få af og på.

Uldundertøj og lange uldgamacher (gode om vinteren).

Strømpebukser

To elefanthuer

To-tre par vanter. De bliver ofte beskidte og våde og det er en god ide at have flere par man kan skifte med, så I ikke behøver at vaske hver dag.

Det er også en god ide at have et ekstra sæt liggende i børnehaven, da vi ikke altid kan nå at tørre våde vanter inden vi skal ud igen.

Overtøj der tåler mange gange vask. En ekstra flyverdragt kan anbefales, når det er vinter, da vi tit bliver våde og beskidte og det er ikke altid man kan nå at vaske og tørre inden næste morgen.

***NB! Ingen snore i hætter og ingen halstørklæder, de er farlige, når børnene leger ude i træer og buske.***

***PS! Det er helt i orden at være prinsesse eller Superman, hvis man er i det humør, bare det ikke generer den øvrige påklædning, når vi skal ud at lege.***

**Kontaktbog**

Når barnet starter i børnehaven får det en kontaktbog, som forældre og personale kan skrive beskeder i. Har du en besked til os, så skriv den i bogen og aflever den til den personale, der afkrydser børnene ved indgangen til bussen. Vi læser kontaktbøgerne i bussen på vej op til børnehaven og svarer i det omfang, der er behov for det. På den måde letter vi kommunikationen, og på den måde er det lettere at gøre afgangen med bussen behagelig for børn og personale. Det er vigtigt at børnene føler sig velkomne og vi undgår at skulle have mange praktiske beskeder ved indgangen til bussen. Hvis vi har en besked til jer, skriver vi det også i bogen og derfor er det vigtigt at I kaster et blik i den, når vi kommer hjem med bussen. Beskeder i kontaktbogen kan være alt fra om det har været en dårlig morgen, om I har fået en kat eller om dit barns regntøj fx skal med hjem den pågældende dag.

**I kan også sende en sms til os, men gør det gerne om morgenen, da vi tjekker sms-beskeder i bussen.**

**Forældresamarbejdet**

I børnehaven er personalets mulighed for forældrekontakt anderledes end i vuggestuen, fordi der er mindre personale og samtidig gør udflytterkonceptet, at personale og forældre ikke har så mange forskellige tidspunkter, hvor man mødes naturligt.

Vi er meget opmærksomme på denne udfordring og vi vil gerne informere så meget som overhovedet muligt, om både hele børnehavens liv og levned og forhold omkring det enkelte barn. Det er imidlertid vigtigt at huske på, at et godt samarbejde og informationsniveau fordrer to parter, så vi opfordrer alle forældre til at henvende sig til personalet, hvis man har spørgsmål, undrer sig eller bare trænger til at høre lidt om, hvordan det går med ens barn.

**Daglig information. Hvad har vi lavet? Hvordan er det gået?**

Det er helt naturligt som forældre, at være nysgerrige på, hvad ens barn har lavet den pågældende dag, men når I spørger jeres barn vil I måske ofte opleve, at I ikke får et entydigt svar, eller et svar der relaterer til netop den dag. At det ikke har leget med nogen eller leget med én bestemt, eller har klatret i træer, selvom vi har haft temadag om blæksprutter. Derfor sætter vi jævnligt en seddel op på døren til opsamlingen, hvor I kan læse om hovedaktiviteterne den pågældende dag. Vi sætter også jævnligt nye fotografier af vores hverdag op på plancher ,eller sætter dem i vores fotomappe. Plancher og fotomappe finder du i opsamlingen. Det kan være en god ide, at få dit barn til at vise dig det, for de synes som regel, det er en hyggelig stund at vise mor og far, hvad de går og laver. Det er vigtigt at I *jævnligt* tjekker opslagstavlerne i opsamlingen, her sætter vi beskeder, meddelelser og forskellig information op. Det er også vigtigt I gør det til en vane at kaste et blik på hjemmesiden.

Vi vil ikke snakke særlig meget ved bussen, da det er et travlt tidspunkt på arbejdsdagen, hvor vores opmærksomhed er rettet mod at få børnene godt ud af bussen.

Hvis I ønsker mere information går I bare med ind i opsamlingen, hvor der altid er tid til en snak med personalet.

 ***Tjek ofte vores hjemmeside, da I også dér, kan finde beskeder, nyhedsbreve og madplaner, og vi bruger hjemmesiden som et forum for kommunikation til jer.***

**Forældresamtaler**

Vi tilbyder en udslusningssnak i vuggestuen før barnet overflyttes og en begyndersnak et stykke tid efter barnet er startet i børnehaven. Derefter er der en årlig individuel forældresnak, hvor vi når omkring det enkelte barns trivsel. Samtalen varer 30 minutter og der er tid til at stille spørgsmål og få en snak om det, der nu rører sig i jeres barns liv.

**Forældremøder**

Der er et årligt forældremøde i efteråret med valg til bestyrelsen. Dette møde er fælles med vuggestueforældrene.

Ligesom i vuggestuen kan vi altid finde tid til en snak, hvis der er et behov. Har vi ikke tid lige nu, er det altid muligt at aftale et tidspunkt, hvor forældre og personale kan snakke sammen, og vi kontakter selvfølgelig også jer, hvis vi ønsker at snakke med jer omkring jeres barn udover den daglige information.

I er også velkomne til at tage med en hel dag op i børnehaven, aftal det blot med personalet på forhånd.

**Sut og bleer**

Børn der bruger sut endnu, får sutten i bussen, hvis man er træt eller ked af det, ellers begrænser vi brugen. Der er fri ble indtil barnet er blevet renligt.

**Sygdom**

Vi har erfaret, at børnene ikke er så meget syge, men skulle barnet blive sygt eller utilpas, mens vi er i børnehaven, tager vi os selvfølgelig af det og holder øje med hvordan barnet har det. Vi forventer ikke, at barnet bliver hentet, men vil altid kontakte jer, så I kan hente ved bussen.

Et sygt barn har det imidlertid bedst hjemme, så hvis dit barn virker sløjt om morgenen, men ikke er rigtig sygt, kan det være en god ide at finde alternativ pasning den dag, så I selv kan holde øje med, om det er noget, der udvikler sig.

Skulle barnet komme til skade i en sådan grad, at der er behov for at tage på skadestuen, tager vi af sted med barnet samtidigt med at vi kontakter jer, så vi kan aftale hvad der videre skal ske og om I selv kan komme. Skadestuebesøg er heldigvis ikke en hverdagsting.

***NB! Hvis du kan se, at dit barn har brug for en sygedag. Så send en sms eller ring besked inden kl.8.15.***

**Mad**

I børnehaven er der fuld forplejning, da vi har valgt at have en madordning. Altså ingen madpakker. Som I kender det fra vuggestuen, får børnene vegetarmad, og maden er også i børnehaven tilberedt af økologiske råvarer og uden sukker.

På Slottet har vi ansat køkkenpersonale, så børnene får frisklavet mad hver dag, vekslende mellem varm og kold mad. Vi har også mulighed for at få madpakker med, hvis vi skal på tur.

I opsamlingen er der mulighed for morgenmad indtil kl.7.30. Når vi kommer frem til Slottet, er der et let formiddagsmåltid, der serveres frokost midt på dagen og et eftermiddagsmåltid inden vi kører hjem.

Børnene får mælk til et af måltiderne og ellers vand. Der er selvfølgelig også servering af vand mellem måltiderne, hvis tørsten melder sig.

***NB! Madplanerne bliver lagt på hjemmesiden www.vuggenogslottet.dk, hvor du er velkommen til at kigge ind og blive inspireret.***

***Storbørnsgruppe***

Det år hvor dit barn fylder seks år, skal det starte i skole i august, og et halvt år før, starter vi et forløb, som er rettet mod at gøre dem skoleparate. Det er læring af forskellig pædagogisk karakter, som modner dem og øger deres kendskab til bogstaver og tal. Men allervigtigst har vi fokus på børnenes sociale kompetencer og deres evner til at være i relationer med andre børn. Mere specifikke forløb vil vi informere jer om, når den tid kommer.

**Fødselsdage**

Vi holder fødselsdag for barnet den dag, det har fødselsdag. Vi hejser flag og synger sange, og når vi spiser, har vi fødselsdagsdug på.

Én gang om måneden holder vi en fælles fødselsdag for dem, der har haft fødselsdag i den pågældende måned, hvor institutionen sørger for hygge, flag og en kage. Børnene skal derfor ikke have noget med til uddeling.

**Start i børnehaven**

Vores erfaring er, at det er meget let for de fleste børn at starte i børnehaven. Start i børnehave er anderledes end dét at starte i vuggestue. Dels er barnet ældre og er vant til at blive afleveret, dels er der den fordel ved vores børnehave, at de fleste børn kommer op til børn de kender fra vuggestuen og dels er der noget personale, som de kender. Vi tilrettelægger arbejdet sådan, at vi, hvor det er muligt og giver mening, skaber sammenhæng mellem de to institutioner i hverdagen. Når tiden nærmer sig for overflytning til børnehaven, tager vi én gang med barnet op i børnehaven – nogle børn synes allerede her, at nu er de børnehaveklar og færdige med vuggestuen.

De fleste børn synes, det er spændende at begynde i børnehave og glæder sig til at skulle køre i bus og bliver hurtigt opslugt af det nye legetøj og griber de nye muligheder for leg og oplevelser, som børnehaven giver. Men det er jo alligevel noget nyt, der skal ske i barnets liv, så der skal selvfølgelig en mor/far eller begge med den første rigtige dag i børnehaven. For nogle er det nok, men for andre er det vigtigt at have en forælder med på anden dagen også. Det er vore erfaring, at barnet derefter er klar til at tage af sted alene. Er der mod forventning et barn, der har et andet behov, snakker forældre og personale sammen om det og finder ud af, hvordan barnet kan hjælpes til at være tryg ved børnehaven. For nogle børn er det lidt svært at sige farvel i begyndelsen, selv om resten af dagen er god og barnet har det fint. Vi ringer gerne og fortæller, hvordan barnet har det i løbet af dagen og hvis I er urolige, så ring og hør hvordan det går.

**Hvordan går det med mit barn?**

Vi imødekommer altid en uforpligtende snak med os i opsamlingen, og hvis det ikke er nok, er man også velkomne til at booke en tid til et møde.

En personale har altid telefonen med sig, også når vi er ude, så du har altid mulighed for at ringe til os. Send gerne en sms til os, vi ser den og svarer på den.

I er altid velkomne til at ringe til os, der er dog nogle undtagelser:

**Kl. 8.15-8.35** tager vi ikke telefonen, da vi på dette tidspunkt prioriterer at få børnene op i bussen og godt af sted.

**Kl. 11.00-12.00** spiser vi frokost og vil gerne undlade at skulle snakke i telefon, medmindre der er tale om en akut opstået situation.

**kl. 14.45 til 15.00.fre 13.45 til 14.00**  skal vi have børnene op i bussen før turen går hjemad. Det vil vi gerne af sikkerhedsmæssige årsager kunne gøre uden forstyrrelser, så undlad at ringe i dette tidsrum.

**Bestyrelsesarbejde**

Bestyrelsen består af en formand, en næstformand, tre medlemmer og to suppleanter, en leder og to personalerepræsentanter, som er en samlet bestyrelse for både Vuggestuen og Børnehaven Slottet. Bestyrelsen holder min. fire møder om året. Én gang om året godkender vi budgettet og ellers tages relevante emner op i det omfang det passer til udviklingen af institutionen.

Vi laver en dagsorden til hvert møde, og efter mødet skrives et referat, der, når det er godkendt af den samlede bestyrelse, lægges på hjemmesiden.

Man er altid velkommen til at hive fat i et medlem af bestyrelsen, hvis man har og få en snak. Bestyrelsesmedlemmet vil herefter vurdere om det er et ledelsesanliggende , der vedrører den daglige drift,eller om det er noget, der skal behandles i bestyrelsen.

 **Børnetal**

62

**Lukkedage og ferielukket**

Vi følger Københavns Kommunes regler for afholdelse af lukkedage.

Årets lukkedage findes på hjemmesiden , samt på opslag i institutionen.

**Personale**

Leder: Mai-Lis Hansen

Afdelingsleder: Anne Lisbeth Bröns

4 pædagoger

5 pædagogmedhjælpere

Et vekslende antal vikarer ved ferier og sygdom

1 køkkenassistent.